b'\n_START_ARTICLE_\nMeher Baba\n_START_SECTION_\nMladost\n_START_PARAGRAPH_\nMeher Baba je bil po rodu Iranec, rojen v Puni (Puna), Indija, v zaratustrski oz. zoroastrijski (Zaratustra) dru\xc5\xbeini. Njegovo rojstno ime je bilo Merwan Sheriar Irani. Bil je drugi sin Sheriarja Mundegarja Iranija, perzijskega zaratustrijca, ki je bil \xe2\x80\x93 preden se je ustalil v Puni \xe2\x80\x93 potujo\xc4\x8di sufi dervi\xc5\xa1, in Sheriarjeve mlade \xc5\xbeene Shireen._NEWLINE_Njegovi so\xc5\xa1olci so mu dali vzdevek \xe2\x80\x9cElektrika\xe2\x80\x9d. Kot de\xc4\x8dek je ustanovil klub Cosmopolitan, ki je skrbel za seznanjenost s svetovnim dogajanjem in se je ukvarjal z darovanjem denarja, ki so ga de\xc4\x8dki pogosto zbrali pri stavah na konjskih dirkah, v dobrodelne namene. Lepo je pel, igral na ve\xc4\x8d in\xc5\xa1trumentov in pisal pesmi. Teko\xc4\x8de je govoril ve\xc4\x8d jezikov, \xc5\xa1e posebno pa je cenil Hafisovo (Hafez) perzijsko poezijo, pa tudi Shakespeareja in Shelleya._NEWLINE_V mladosti ni imel misti\xc4\x8dnih nagnjen ali izku\xc5\xa1enj in ga \xe2\x80\x9c\xc5\xa1e ni vznemirjala njegova usoda \xe2\x80\xa6\xe2\x80\x9d Zanimal ga je \xc5\xa1port, \xc5\xa1e posebno kriket, in bil je so-kapetan kriket mo\xc5\xa1tva v svoji gimnaziji. Baba je kasneje pojasnil, da se Avatar nikoli ne zaveda svojega poslanstva, dokler ne nastopi zanj \xc4\x8das, da za\xc4\x8dne svoje delo. Ko je bil star 19 let in je obiskoval drugi letnik Deccan Collegea v Puni, je sre\xc4\x8dal staro muslimanko, duhovno mojstrico Hazrat Babajan. Ta ga je poljubila na \xc4\x8delo in s tem odstranila tan\xc4\x8dico nevednosti. Za\xc4\x8del je izku\xc5\xa1ati vizije in tako mo\xc4\x8dne misti\xc4\x8dne ob\xc4\x8dutke, da je prenehal z obi\xc4\x8dajnimi dejavnostmi. Kasneje je povedal, je moral z glavo udarjati v kamen, da je lahko obdr\xc5\xbeal stik s fizi\xc4\x8dnim svetom. Stik je navezal tudi z drugimi duhovnimi osebnostmi, za katere je (vklju\xc4\x8dno z Babajan) kasneje trdil, da so bili pet \xe2\x80\x9cpopolnih mojstrov\xe2\x80\x9d tiste dobe: Hazrat Tajuddin Baba iz Nagpurja, Narayan Maharaj iz Kedgaona, Sai Baba iz Shirdija in Upasni Maharaj iz Sakorija._NEWLINE_Kasneje je povedal, mu je Upasni Maharaj pomagal povezati misti\xc4\x8dne izku\xc5\xa1nje z obi\xc4\x8dajnim zavedanjem in mu tako omogo\xc4\x8dil delovanje v svetu, ne da bi bilo okrnjeno do\xc5\xbeivljanje njegove Bo\xc5\xbeje narave. Po sedmih letih \xc5\xbeivljenja z Upasni Maharajem, ko je dopolnil sedemindvajset let, je Merwan leta 1921 za\xc4\x8del privla\xc4\x8diti svoje lastne privr\xc5\xbeence. Njegovi zgodnji privr\xc5\xbeenci so mu dali ime \xe2\x80\x9cMeher Baba\xe2\x80\x9d, kar pomeni Usmiljeni O\xc4\x8de._NEWLINE_V leta 1922 so Meher Baba in njegovi privr\xc5\xbeenci ustanovili "Manzil-e-Meem" (Mojstrova hi\xc5\xa1a) v Bombayu. Baba je tu za\xc4\x8del zahtevati od svojih u\xc4\x8dencev strogo disciplino in poslu\xc5\xa1nost. Leto kasneje so se Baba in njegovi mandaliji (\xe2\x80\x9ckrog\xe2\x80\x9d u\xc4\x8dencev) preselili na nekaj kilometrov ven iz Ahmednagarja, na podro\xc4\x8dje, ki ga je imenoval"Meherabad" (razcveteli Meher). Ta a\xc5\xa1ram je postal sredi\xc5\xa1\xc4\x8de njegovega dela. L. 1924 je Meher Baba v Meherabadu ustanovil reziden\xc4\x8dno \xc5\xa1olo, ki jo je imenoval \xe2\x80\x9cPrem a\xc5\xa1ram\xe2\x80\x9d (\xe2\x80\x9cprem\xe2\x80\x9d v ve\xc4\x8d jezikih pomeni \xe2\x80\x9cljubezen\xe2\x80\x9d). \xc5\xa0ola je bila brezpla\xc4\x8dna in odprta za u\xc4\x8dence vseh kast in ver in obiskovali so jo pripadniki razli\xc4\x8dnih veroizpovedi iz Indije in Irana.\n_START_SECTION_\nPrvi stiki z Zahodom\n_START_PARAGRAPH_\nV 1930-ih je Meher Baba za\xc4\x8del obdobje obse\xc5\xbenih svetovnih potovanj, z ve\xc4\x8d kraj\xc5\xa1imi obiski v Evropi in ZDA. V tem obdobju je osnoval stik s prvo skupino zahodnih u\xc4\x8dencev. Potoval je s perzijskim potnim listom, saj je prenehal tako pisati kot govoriti in tako ne bi mogel podpisati formularjev, ki jih je zahtevala britanska vlada v Indiji._NEWLINE_Na prvem obisku Evrope leta 1931 je potoval na ladji Rajputana, na kateri je tudi Mahatma Gandhi potoval na drugo konferenco za okroglo mizo v Londonu. Meher Baba in Gandhi sta se na krovu sre\xc4\x8dala trikrat, vklju\xc4\x8dno s sre\xc4\x8danjem, ki je trajalo tri ure. Britanski tisk je poudaril ta sre\xc4\x8danja, a Gandhijev pomo\xc4\x8dnik je dejal: \xe2\x80\x9cPoudarite lahko, da Gandhi ni nikoli prosil Meher Babo za pomo\xc4\x8d, oz. za duhoven ali druga\xc4\x8den nasvet.\xe2\x80\x9d_NEWLINE_Na potovanju je imel intervju za Associated Press, ki ga je citiral z opisom njegovega potovanja kot \xe2\x80\x9cnov kri\xc5\xbearski pohod \xe2\x80\xa6 da bi poru\xc5\xa1il vse religijske ovire in uni\xc4\x8dil ameri\xc5\xa1ki materializem ter spojil vse vere v skupni element ljubezni\xe2\x80\x9d. Po mnenju \xc4\x8dlanka, ki je sledil, je bila njegova namera spreobrniti tiso\xc4\x8de Ameri\xc4\x8danov od pregrehe. \xc4\x8clanek, ki je Babo opisal kot \xe2\x80\x9cmesijo\xe2\x80\x9d, je trdil, da je Baba na\xc5\xa1tel \xc4\x8dude\xc5\xbee, ki jih je izvr\xc5\xa1il in rekel, da lahko oseba, ki postane eno z resnico, dose\xc5\xbee vse, toda izvajati \xc4\x8dude\xc5\xbee zgolj zaradi prikazovanja duhovne mo\xc4\x8di je \xc5\xa1ibkost. Vendar drug opis intervjuja navaja, da je Baba, ko so ga vpra\xc5\xa1ali o \xc4\x8dude\xc5\xbeih, ki so mu jih bili pripisovali, odgovoril: \xe2\x80\x9cEdini \xc4\x8dude\xc5\xbe, ki ga popolni \xc4\x8dlovek izvaja je, da tudi druge naredi popolne. \xc5\xbdelim, da Ameri\xc4\x8dani uresni\xc4\x8dijo neskon\xc4\x8dno stanje, ki ga sam u\xc5\xbeivam.\xe2\x80\x9d_NEWLINE_Babo sta Malcolm and Jean Schloss povabila v zato\xc4\x8di\xc5\xa1\xc4\x8de "Meherashram" v Harmonu, New York. \xc4\x8clanek v Time o obisku navaja, da Schloss govori o njem v \xe2\x80\x9cverzalkah\xe2\x80\x9d, kot On, Njega, Njegov, On sam; in da Babo njegovi privr\xc5\xbeenci opisujejo razli\xc4\x8dno, kot \xe2\x80\x9c\xc4\x8dlovek Bog\xe2\x80\x9d, \xe2\x80\x9cmesija\xe2\x80\x9d ali \xe2\x80\x9cpopolni mojster\xe2\x80\x9d._NEWLINE_20. maja leta 1932 je Baba prispel v New York in oskrbel tisk s tiso\xc4\x8d besed dolgo izjavo, ki jo je njegov \xc4\x8dastilec Quentin Tod opisal kot njegovo Sporo\xc4\x8dilo Ameriki. V izjavi je Baba razodel, da \xe2\x80\x9cje eno z nesko\xc4\x8dnim izvorom vsega\xe2\x80\x9d, ter objavil namero, da prekine svoj molk: \xe2\x80\x9cKo bom spregovoril, bo moje izvirno sporo\xc4\x8dilo poslano v svet in bo moralo biti sprejeto.\xe2\x80\x9d Na vpra\xc5\xa1anje o indijsko-britanski politi\xc4\x8dni situaciji ni imel komentarja, a njegovi privr\xc5\xbeenci so pojasnili, da je Gandhiju svetoval, naj politiko zapusti._NEWLINE_Na Zahodu se je Meher Baba sre\xc4\x8dal z vrsto slavnih osebnosti in umetnikov, vklju\xc4\x8dno s hollywoodskimi znamenite\xc5\xbei: Garyjem Cooperjem, Charlesom Laughtonom, Tallulah Bankhead, Borisom Karloffom, Tomom Mixom, Maurice Chevalier, Ernstom Lubitschem in drugimi. 1. junija leta 1932 sta Mary Pickford in Douglas Fairbanks Jr. priredila Babi sprejem v Pickfairu, kjer je predal sporo\xc4\x8dilu Hollywoodu. Kot posledica tega so Meher Babo prikazali kot \xe2\x80\x9cenega od navdahnjenih iz 30-ih let.\xe2\x80\x9d_NEWLINE_Potem, ko je l.1934 naznanil, da bo prekinil svoj samozadani molk v Hollywood Bowlu, je Baba nenadoma spremenil svoje na\xc4\x8drte in se vkrcal na Empress of Canada ter brez pojasnila odplul v Hong Kong. Associated Press je objavil, da se \xe2\x80\x9cje Baba odlo\xc4\x8dil prestaviti prekinitev besednega posta do naslednjega februarja, ker \'okoli\xc5\xa1\xc4\x8dine \xc5\xa1e niso zrele\'." V Anglijo se je vrnil leta 1936, v ZDA pa se ni vrnil vse do zgodnjih 1950-ih let._NEWLINE_V poznih 1930-ih je Meher Baba povabil skupino zahodnih \xc5\xbeensk, naj se mu pridru\xc5\xbeijo v Indiji, kjer je organiziral vrsto izletov po Indiji, ki so postali znani kot Potovanja z modrim avtobusom. Ob vrnitvi domov so mnogi \xc4\x8dasopisi njihovo potovanje smatrali kot prilo\xc5\xbenost za spotiko. L. 1936 opisuje Time Magazin v oceni Bog je moja pustolov\xc5\xa1\xc4\x8dina ameri\xc5\xa1ko o\xc4\x8daranost z \xe2\x80\x9cdolgolasim Perzijcem s svilenimi brki po imenu \xc5\xa0ri Sadguru Meher Baba\xe2\x80\x9d \xc5\xa1tiri leta prej.\n_START_SECTION_\nBesede\n_START_PARAGRAPH_\nNa zgodnjih sre\xc4\x8danjih svojega o\xc5\xbejega kroga in privr\xc5\xbeencev je Meher Baba med u\xc4\x8denjem obravnaval razli\xc4\x8dne duhovne teme. Na pro\xc5\xa1njo princese Norine Matchbelli, ene od njegovih zgodnjih zahodnih obo\xc5\xbeevalk, je Meher Baba med letom 1938 in 1943 za njujor\xc5\xa1ko publikacijo Meher Baba Jornal na svoji abecedni tablici narekoval vrsto razgovorov. Te besede, ki so jih bli\xc5\xbenji u\xc4\x8denci prepisali in obdelali tako, kot je pokazal Baba, se nana\xc5\xa1ajo na razli\xc4\x8dne aspekte duhovnega \xc5\xbeivljenja, ter nudijo aspirantom prakti\xc4\x8dna in enostavna navodila. V teh letih je vsak mesec v \xc4\x8dasopisu iz\xc5\xa1el najmanj en sklop besed. Te besede je zbral in uredil Meher Babin bli\xc5\xbenji u\xc4\x8denec Chakradhar Dharnidhar Deshmukh._NEWLINE_V Indiji je izdaja zbirke v petih zvezkih z naslovom Besede Meher Babe med letoma 1939 in 1954 dosegla ve\xc4\x8d ponatisov. L. 1967 je Meher Baba osebno nadziral urejanje in izdajo Besed v treh knjigah, ki je postala znana kot \xc5\xa1esta izdaja. \xc5\xa0iroko raz\xc5\xa1irjena sedma izdaja Besed, ki so prvi\xc4\x8d iz\xc5\xa1le leta 1987 (po Meher Babini smrti), vsebuje vrsto uredni\xc5\xa1kih sprememb, ki jih Meher Baba ni izrecno odobril.\n_START_SECTION_\nDelo z \xe2\x80\x9cmasti\xe2\x80\x9d\n_START_PARAGRAPH_\nV 1930-ih in 1940. letih je Meher Baba opravljal ob\xc5\xa1irno delo s skupino ljudi, ki jih je opredelil kot maste: \xe2\x80\x9cosebe, ki so opite z Bogom\xe2\x80\x9d. Po Meher Babi so ti posamezniki bistveno onesposobljeni s svojo izku\xc5\xa1njo o\xc4\x8daranosti z vi\xc5\xa1jimi duhovnimi ravnmi. \xc4\x8ceprav so masti lahko na pogled videti nerazumni ali celo du\xc5\xa1evno bolni, je Meher Baba povedal, da je njihov duhovni polo\xc5\xbeaj dejansko precej vi\xc5\xa1ji in da jim ob sre\xc4\x8danju z njimi pomaga, da se duhovno premaknejo naprej, medtem ko sam pridobi njihovo pomo\xc4\x8d za svoje duhovno delo. Eden najbolj znanih mastov, ki je bil znan kot Mohammed Mast, je \xc5\xbeivel v Meher Babinem taboru v Meherabadu do svoje smrti leta 2003.\n_START_SECTION_\nAvtomobilska nesre\xc4\x8da v ZDA\n_START_PARAGRAPH_\nV 1950-ih je Meher Baba osnoval dva centra izven Indije: Meher Spiritual Center v Myrtle Beachu, Ju\xc5\xbena Karolina in Avatar\'s Abode blizu Brisbane, Avstralija. Aprila leta 1952 je slovesno odprl Meher Spiritual Center v ZDA. Na poti iz Meher Spiritual Centra v Meher Mount v Ojai, Kalifornija, se je 24. maja leta 1952 blizu Prague, Oklahoma, \xc4\x8delno zaletel avto, v katerem je Meher Baba potoval. Njega in njegove sopotniko je vrglo iz vozila in so utrpeli mnoge po\xc5\xa1kodbe. Meher Baba je imel te\xc5\xbeek zlom noge in po\xc5\xa1kodbe na obrazu. Po\xc5\xa1kodovance so zdravili v Duke Hospital v Durhamu, Severna Karolina, potem so se vrnili v Myrtle Beach na okrevanje.\n_START_SECTION_\nObjava Avatarstva\n_START_PARAGRAPH_\nMeher Baba je za\xc4\x8del diktirati svojo glavno knjigo o namenu kreacije, Bog govori, avgusta leta 1953 v Dehradunu. V njej je pojasnil razliko med Avatarjem in sadguruji. V Dehradunu je Meher Baba septembra leta 1953 razglasil, da je \xe2\x80\x9cnajvi\xc5\xa1ji od najvi\xc5\xa1jih\xe2\x80\x9d. 10. februarja leta 1954 je Meher Baba v Meherstani U.P. v Indiji prvi\xc4\x8d javno in jasno objavil svoje avatarstvo in je na svoji abecedni tablici \xc4\x8drkoval "Avatar Meher Baba Ki Jai."_NEWLINE_Septembra istega leta je Meher Baba v Meherabadu dr\xc5\xbeal sahavas le za mo\xc5\xa1ke, ki je kasneje postal znan kot \xe2\x80\x9cTrije neverjetni tedni\xe2\x80\x9d. Med tem \xc4\x8dasom je Baba izdal objavo \xe2\x80\x9cMeher Babin klic\xe2\x80\x9d, v kateri je potrdil svoje avatarstvo \xe2\x80\x9cne glede na dvome in prepri\xc4\x8danja\xe2\x80\x9d drugih. Ob koncu sahavasa je Meher Baba dal dovr\xc5\xa1en rokopis svoje knjige Bog govori dvema udele\xc5\xbeencema, ameri\xc5\xa1kima Sufijema Ludu Dimpflu in Don E. Stevensu, da bi ga uredila in izdala v Ameriki. Knjiga je iz\xc5\xa1la naslednjega leta pri Dodd, Mead and Company. 30. septembra leta 1954 je Meher Baba podal svoje sporo\xc4\x8dilo \xe2\x80\x9cKon\xc4\x8dna izjava\xe2\x80\x9d, v kateri je \xc4\x8drkoval razli\xc4\x8dne skrivnostne napovedi._NEWLINE_Oktobra leta 1954 je Meher Baba zavrgel svojo abecedno tablico in za\xc4\x8del komunicirati s pomo\xc4\x8djo edinstvenega sistema ro\xc4\x8dnih gest.\n_START_SECTION_\nAvtomobilska nesre\xc4\x8da v Indiji\n_START_PARAGRAPH_\n2. decembra leta 1956 se je avto, v katerem se je vozil Meher Baba, blizu Satare () v Indiji izmaknil kontroli in pripetila se je druga huda avtomobilska nesre\xc4\x8da. Meher Baba je utrpel zlom medenice in druge resne po\xc5\xa1kodbe. V nesre\xc4\x8di je bil ubit njegov zaupen mandali Dr. Nilu. Ta nesre\xc4\x8da je Meher Babo hudo onesposobila. Kljub zdravni\xc5\xa1kim napovedim o ravno nasprotnem, je Baba z velikimi napori uspel znova hoditi, a je od takrat neprestano trpel bole\xc4\x8dine in je v bil svoji sposobnosti za gibanje resno omejen. Med potovanjem na Zahod leta 1958 so ga med prizori\xc5\xa1\xc4\x8di dogajanja morali pogosto celo nositi. Baba je navedel, da sta njegovi avtomobilski nesre\xc4\x8di ter trpljenje, ki jima je sledilo, enako kot njegov molk, va\xc5\xbeni in v skladu z njegovo voljo.\n_START_SECTION_\nZadnji obiski Zahoda\n_START_PARAGRAPH_\nL.1956 je Baba med svojim petim obiskom ZDA prebival v njujor\xc5\xa1kem Hotel Delmonico, preden je odpotoval v Meher center v Myrtle Beachu, Ju\xc5\xbena Karolina. Julija je odpotoval v Washington, D.C. in sprejel prijatelje ter u\xc4\x8dence na domu Ga. James Terry (Ivy) Duce, \xc5\xbeene podpredsednika arabsko ameri\xc5\xa1ke naftne dru\xc5\xbebe. Preden je nadaljeval potovanje v Avstralijo, je odpotoval \xc5\xa1e na Meher Mount v Ojai, Kalifornija. Njegov zadnji obisk ZDA in Avstralije je bil leta 1958.\n_START_SECTION_\nOsamitev in Shod Vzhoda-Zahoda\n_START_PARAGRAPH_\nMeher Baba se je vrnil v Indijo in za\xc4\x8del s \xc5\xa1e ve\xc4\x8d obdobji postenja, meditacij in osame. Meher Baba je povedal, da je bilo delo narejeno v korist duhovnega blagostanja za vse \xc4\x8dlove\xc5\xa1tvo, \xc4\x8deprav je bilo iz\xc4\x8drpavajo\xc4\x8de in utrudljivo._NEWLINE_L. 1962 je Meher Baba imel eno od zadnjih javnih prireditev, serijo sre\xc4\x8danj, ki jih je imenoval Shod Vzhoda-Zahoda. Na teh sre\xc4\x8danjih, na katerih so bili njegovi zahodni privr\xc5\xbeenci povabljeni k sre\xc4\x8danju z njegovimi indijskimi u\xc4\x8denci, je imel Baba navkljub fizi\xc4\x8dnemu naporu, ki ga je to povzro\xc4\x8dilo, dar\xc5\xa1an za tiso\xc4\x8de ljudi.\n_START_SECTION_\nNagovor kulturi droge\n_START_PARAGRAPH_\nSredi 1960-ih se je Meher Baba opredelil glede nara\xc5\xa1\xc4\x8dajo\xc4\x8de kulture drog na Zahodu in je za\xc4\x8del korespondenco z ve\xc4\x8d zahodnimi akademiki, vklju\xc4\x8dno s Timothyjem Learyom in Richardom Alpertom, v kateri je strogo neodobraval uporabo halucinogenih drog v duhovne namene. L. 1966 so bili Meher Babini odgovori na vpra\xc5\xa1anja o drogah objavljeni v bro\xc5\xa1uri z naslovom Bog v tabletki?. Meher Baba je trdil, da je uporaba drog duhovno \xc5\xa1kodljiva ter da \xe2\x80\x9cBog ne bi bil vreden biti Bog,\xe2\x80\x9d \xc4\x8de bi bilo razsvetljenje mogo\xc4\x8de z uporabo drog. Meher Baba je nekaterim od svojih Zahodnih u\xc4\x8dencem dal navodila, naj raz\xc5\xa1irijo to sporo\xc4\x8dilo; ti pa so tako med mladimi v tem obdobju pove\xc4\x8dali zavedanje o Meher Babinem u\xc4\x8denju. V intervjuju s Frederickom Chapmanom, diplomirancem s Harvarda in Fulbrightovim \xc5\xa1tipendistom, ki je Babo spoznal na svojem enoletnem \xc5\xa1tudiju v Indiji, je Baba izjavil, da je LSD \xe2\x80\x9c\xc5\xa1kodljiv fizi\xc4\x8dno, mentalno in duhovno\xe2\x80\x9d; ter opozoril, da \xe2\x80\x9cdolgotrajna uporaba LSD-ja vodi v norost in smrt.\xe2\x80\x9d_NEWLINE_Na osnovi tega so Babini ljubimci v ZDA, Evropi in Avstraliji za\xc4\x8deli propagando proti drogam. \xc4\x8ceprav je bila propaganda v \xc5\xa1ir\xc5\xa1em smislu neuspe\xc5\xa1na, je pritegnila val novih privr\xc5\xbeencev, nekaj od Babinih pogledov pa je na\xc5\xa1lo pot v akademske debate o dobrih straneh in nevarnostih halucinogenih snovi.\n_START_SECTION_\nKon\xc4\x8dna osamitev in smrt\n_START_PARAGRAPH_\nPo Shodu Vzhod-Zahod je Meher Babino zdravje vztrajno pe\xc5\xa1alo. Navkljub fizi\xc4\x8dnemu davku, ki ga je zato pla\xc4\x8devalo telo, se je Meher Baba \xc5\xa1e naprej za dolga obdobja umikal v osamo, post in meditacijo._NEWLINE_Konec julija leta 1968 je Meher baba dokon\xc4\x8dal izjemno naporno obdobje osame in ob vrnitvi povedal, da je njegovo delo \xe2\x80\x9cdokon\xc4\x8dano 100% v moje zadovoljstvo\xe2\x80\x9d. Dotlej je uporabljal invalidski vozi\xc4\x8dek. V nekaj mesecih pa se je njegovo stanje poslab\xc5\xa1alo in ni ve\xc4\x8d mogel zapustiti postelje. Njegovo telo je trpelo silne mi\xc5\xa1i\xc4\x8dne kr\xc4\x8de, za katere ni bilo jasnega razloga. Kljub skrbi nekaj zdravnikov so kr\xc4\x8di postopoma postajali \xc5\xa1e huj\xc5\xa1i._NEWLINE_31. januarja leta 1969 je Meher Baba umrl, potem ko je \xc5\xa1e zadnji\xc4\x8d gestikuliral: \xe2\x80\x9cNe pozabite, da sem Bog.\xe2\x80\x9d S\xc4\x8dasoma so njegovi obo\xc5\xbeevalci poimenovali ta dan Amartithi (dan nesmrtnosti). Meher Babino telo so polo\xc5\xbeili javnosti na ogled v njegov samadi (grobnico) v Meherabadu. Pokrito z vrtnicami in hlajeno z ledom je bilo njegovo telo teden dni pred pokopom dosegljivo za javnost. Preden je preminil, je Meher Baba naredil obse\xc5\xbene priprave za javni dar\xc5\xa1an program, ki naj bi bil v Puni, Indija. Njegovi mandaliji so se odlo\xc4\x8dili, da nadaljujejo s pripravami kljub fizi\xc4\x8dni odsotnosti gostitelja. Tega \xe2\x80\x9cZadnjega dar\xc5\xa1ana\xe2\x80\x9d () se je udele\xc5\xbeilo nekaj tiso\xc4\x8d ljudi, med njimi ve\xc4\x8d sto ljudi iz ZDA, Evrope in Avstralije.\n_START_SECTION_\nMetafizika\n_START_PARAGRAPH_\nVir: Baba, Meher, Dodd Mead, Bog Govori, The Theme of Creation and Its Purpose_NEWLINE_Meher Babini pogledi na metafiziko so najpomembneje opisani v Bog govori. Njegova kozmologija vklju\xc4\x8duje koncepte in termine iz vedante (vedanta), sufizma (sufizem) in kr\xc5\xa1\xc4\x8danstva (kr\xc5\xa1\xc4\x8danstvo). Meher Baba je potrdil koncept nedvojnosti, ki pravi, da je raznolika kreacija, ali dvojnost, iluzija in da je cilj \xc5\xbeivljenja \xe2\x80\x93 zavestna realizacija absolutne enosti Boga \xe2\x80\x93 vrojena vsem \xc5\xbeivim bitjem in stvarem. Meher Baba primerja izvirno stanje Boga z neskon\xc4\x8dnim, brezmejnim oceanom, ki pa je le nezavedno bo\xc5\xbeansko \xe2\x80\x93 ne zavedajo\xc4\x8d se sebe, saj ni ni\xc4\x8d drugega kot ono samo. V tem stanja je imel Bog \xe2\x80\x9ckaprico\xe2\x80\x9d po spoznanju Sebe in se je vpra\xc5\xa1al \xe2\x80\x9cKdo sem jaz?\xe2\x80\x9d Kot odgovor na to vpra\xc5\xa1anje se je pojavila kreacija. Po tej analogiji se je prej miren, brezmejen Ocean zdaj vznemiril in s tem ustvaril ne\xc5\xa1tete \xe2\x80\x9ckapljice\xe2\x80\x9d sebe ali du\xc5\xa1e. Meher Baba je pogosto opozoril \xe2\x80\x9cVse odgovore na va\xc5\xa1a vpra\xc5\xa1anja boste na\xc5\xa1li v Bog govori. Temeljito prou\xc4\x8dujte knjigo in jo vpijte vase\xe2\x80\x9d.\n_START_SECTION_\nEvolucija in involucija\n_START_PARAGRAPH_\nPo Babi si vsaka du\xc5\xa1a prizadeva k zavestni bo\xc5\xbeanskosti z evoluiranjem: to je, z do\xc5\xbeivljanjem oblik v sedmih \xe2\x80\x9ckraljestvih\xe2\x80\x9d \xe2\x80\x93 kamen/kovina, rastlina, \xc4\x8drv, riba, ptica, \xc5\xbeival in \xc4\x8dlovek. Du\xc5\xa1a v vsaki obliki zbira sanskare (impresije); te impresije so vodile k nadaljnji evoluciji, izra\xc5\xbeeni skozi nove, kompleksnej\xc5\xa1e forme. Z vsako novo obliko se pove\xc4\x8duje zavest, dokler du\xc5\xa1a ne do\xc5\xbeivi in zavr\xc5\xbee oblike iz vseh evolucijskih kraljstev. Kon\xc4\x8dna forma evolucije du\xc5\xa1e je \xc4\x8dlove\xc5\xa1ka oblika. Du\xc5\xa1a lahko le v \xc4\x8dlove\xc5\xa1ki obliki do\xc5\xbeivi lastno bo\xc5\xbeanskost, in sicer tako, da vstopi v involucijo, skozi katero postopoma odstrani vse impresije, ki so povzro\xc4\x8dile pojav oddvojenosti od Boga.\n_START_SECTION_\nPopolni mojstri in Avatar\n_START_PARAGRAPH_\nMeher Baba pravi, da je na Zemlji v vsakem trenutku \xc5\xa1estinpetdeset inkarniranih du\xc5\xa1, ki so dosegle uresni\xc4\x8ditev v Bogu, in da je med temi du\xc5\xa1ami vedno pet tistih, ki predstavljajo pet popolnih u\xc4\x8diteljev svoje dobe. Ko eden od popolnih u\xc4\x8diteljev umre, pravi Baba, ga \xe2\x80\x93 ali jo \xe2\x80\x93 druga med \xc5\xa1estinpetdesetimi v Bogu uresni\xc4\x8denimi du\xc5\xa1ami takoj nadomesti in prevzame to dol\xc5\xbenost._NEWLINE_Po Meher Babi je Avatar poseben popolni u\xc4\x8ditelj; prva du\xc5\xa1a, ki je dosegla uresni\xc4\x8ditev v Bogu. Ta du\xc5\xa1a, prvoten popolni u\xc4\x8ditelj, ali \xe2\x80\x9cPradavni\xe2\x80\x9d, se nikoli ne preneha inkarnirati. Baba pravi, da ta posebna du\xc5\xa1a pooseblja stanje Boga, ki ga v hinduizmu imenujejo Vi\xc5\xa1nu , v sufizmu pa Parvardigar, tj. stanje Boga vzdr\xc5\xbeevalca ali ohranjevalca. Po Meher Babi se Avatar pojavi na Zemlji vsakih 700 ali 1400 let, v \xc4\x8dlove\xc5\xa1ko obliko pa ga \'pritegne\' pet popolnih u\xc4\x8diteljev tega \xc4\x8dasa, da bi pomagal v procesu poganjanja kreacije v njenem breskon\xc4\x8dnem potovanju k Bo\xc5\xbeanskemu. Baba je povedal, da so v drugih erah to vlogo izpolnjevali Zaratustra (ali Zoroaster), Rama, Kri\xc5\xa1na, Gautama Buda, Jezus in kon\xc4\x8dno Mohamed._NEWLINE_Meher Baba opisuje Avatarja kot \xe2\x80\x9cmerilo, po katerem lahko \xc4\x8dlovek izmeri kaj je in kaj lahko postane. Avatar uravna nivo \xc4\x8dlove\xc5\xa1kih vrednot tako, da jih interpretira v pogojih bo\xc5\xbeanskega \xc4\x8dlove\xc5\xa1kega \xc5\xbeivljenja.\xe2\x80\x9d_NEWLINE_Ve\xc4\x8dina Meher Babinih privr\xc5\xbeencev sprejema njegovo trditev o avatarstvu in zanj pravijo, da ga \xe2\x80\x9cmilijoni po svetu spo\xc5\xa1tujejo kot Avatarja dobe in v Bogu uresni\xc4\x8deno bitje.\xe2\x80\x9d\n_START_SECTION_\nZapu\xc5\xa1\xc4\x8dina\n_START_PARAGRAPH_\nZa Meher Babinimi potovanji in u\xc4\x8denjem so ostali zapu\xc5\xa1\xc4\x8dina in \xc4\x8dastilci po vsem svetu. \xc4\x8ceprav je v\xc4\x8dasih sodeloval na velikih javnih zborovanjih, je svoje privr\xc5\xbeence odvra\xc4\x8dal od spreobrnjevanja in evangelizacije sebi v prid. Raje je razlagal: \xe2\x80\x9cNaj bo va\xc5\xa1e lastno \xc5\xbeivljenje sporo\xc4\x8dilo drugim o ljubezni in resnici.\xe2\x80\x9d_NEWLINE_Ob Meher Babi ni osrednje organizacije in med skupinami ni nobenega usklajenega medsebojnega delovanja ali celo zahtev po pripadnosti skupinam. Tako tudi ni zanesljivega postopka za \xc5\xa1tetje njegovih obo\xc5\xbeevalcev. Zares, \xe2\x80\x9cskupina je tako majhna, da se je izmuznila izvedencem verskih \xc5\xa1tudij.\xe2\x80\x9d Ni nobenih obredov, ritualov ali dol\xc5\xbenosti, ki bi jih zahtevali od njegovih privr\xc5\xbeencev (ki obi\xc4\x8dajno sebe imenujejo \xe2\x80\x9cBabini ljubimci\xe2\x80\x9d). Vendar pa se mnogi njegovi \xc4\x8dastilci dr\xc5\xbeijo nekaj skupnih obi\xc4\x8dajev, ki nimajo uradne osnove. Med te spadajo \xc4\x8duvanje slik in drugih spominkov; \xc4\x8dasovno redna osebna meditacija in spominjanje ter vzdr\xc5\xbeevanje od navad, ki jih Baba ni maral, posebno \xc5\xa1e uporabe psihadeli\xc4\x8dnih drog, vklju\xc4\x8dno z marihuano (marihuana)._NEWLINE_Sre\xc4\x8danja Babinih privr\xc5\xbeencev so zelo neformalna in po svoji naravi dru\xc5\xbeabna. Poseben trud se vlaga v skupen zbor v \xc4\x8dasu Amartithija, obletnice Meher Babine smrti, ter na njegov rojstni dan. Ve\xc4\x8dina Meher Babinih privr\xc5\xbeencev se dr\xc5\xbei ti\xc5\xa1ine vsakega 10. julija (dan ti\xc5\xa1ine), ter tako izpolnjujejo zahtevo, ki jo je Meher Baba pogosto dal svojim privr\xc5\xbeencev v \xc4\x8dasu svojega \xc5\xbeivljenja._NEWLINE_Tri molitve, ki jih je napisal Meher Baba, "Mojstrova molitev", "Molitev kesanja" in "Molitev k ljubljenemu Bogu", se recitirajo zjutraj in zve\xc4\x8der v njegovem samadiju v Indiji, ter se pogosto recitirajo na sre\xc4\x8danjih. Vsakega dvanajstega v mesecu ohranjajo njegovi privr\xc5\xbeenci v Meherabadu navado pri\xc5\xbeiganja dhuni ognja v okroglem ognji\xc5\xa1\xc4\x8du. Po dhuni molitvah udele\xc5\xbeenci vr\xc5\xbeejo pali\xc4\x8dice iz sandalovine, pomo\xc4\x8dene v gi (pre\xc4\x8di\xc5\xa1\xc4\x8deno maslo) v plamene, kot materializacijo strahov in \xc5\xbeelja, ko se jih \xc5\xbeelijo odre\xc4\x8di._NEWLINE_\xc4\x8ceprav se je na Zahodu javno zanimanje za Meher Baba prebudilo \xc5\xbee zelo zgodaj, leta 1932, kar je bila posledica stika z nekaj zvezdni\xc5\xa1kimi osebnostmi tistega \xc4\x8dasa (kot so bili Charles Laughton, Tallulah Bankhead, Boris Karloff in drugi), ter precej realisti\xc4\x8dno pripovedjo Paul Bruntona (A Search in Secret India, 1934), je dodatno pozornost dosegel tri desetletja kasneje s pomo\xc4\x8djo dela Pete Townshenda iz The Who. Deli rock-opere Tommy (maj 1969) so bili inspirirani s Townshendovim preu\xc4\x8devanjem Meher Babe, ki mu je bil album tudi posve\xc4\x8den. The Who-jeva skladba Baba O\'Riley iz leta 1971 je bila deloma poimenovana po Meher Babi in na njegovem prvem solo albumu, Who Came First, je Townshend posnel pesem Jim Reeves, "There\'s A Heartache Following Me", \xc4\x8de\xc5\xa1 da je bila to Meher Babina najbolj priljubljena pesem._NEWLINE_V 1980-ih je v obdobju, ko je bil J.M. DeMatteis v samem vrhu, Meher Baba igral majhno, a klju\xc4\x8dno vlogo v ilustrirani knji\xc5\xbeni pripovedi Dr. Fate. V naslednjih izdajah se Meher Baba pojavi v raznih vlogah kot nemi, neimenovani vodi\xc4\x8d in kot opazovalec v delih zgodbe, ki so duhovno najbogatej\xc5\xa1i. Poleg tega je bila skladba Bobby McFerrina "Don\'t Worry, Be Happy", leta 1988 nagrajena z Grammyjem, inspirirana s popularnim Babinim izrekom, ki je bil opazen na mnogih Babinih plakatih in razglednicah.'